Zahlriichi Fund beleget, dass es e  Besiidlig ide Bronzezyt geh het. Ide Römerzyt isch Frigch e bedütendi Siidlig ade Römerstroos gsy, wo vo Augusta Raurica (Augscht) uf Vindonissa (Windisch) gange isch. Im 1. Jahrhundert het mer agfannge Iiseerz abzbaue. Sit em 2. Jahrhundert hets au e römische Guetshof gha. Um s Johr 370 isch ufem Chilehügel ufeme Kaschtell, wo scho sit em früche 4. Jahrhundert do gsy isch, e Befeschtigungsaalag entschtande.